Den engelske soldaten Charles Rainier (Ronald Colman) får granatsjokk i Frankrike under første verdenskrig og mister hukommelsen. Skuespilleren Paula Ridgeway (Greer Garson) hjelper ham, og de blir forelsket og gifter seg. Et par år senere blir Charles påkjørt av en taxi under et besøk i Liverpool. Da han kommer til bevissthet igjen, vet han endelig hvem han er, men han har i gjengjeld glemt de mellomliggende årene med Paula. Rainier bestemmer seg for å reise til sitt gamle hjem. Paula oppsøker ham, men han kjenner henne ikke igjen. De starter et nytt liv sammen, men tre og et halvt år senere begynner alle minnene å komme tilbake.